Laluan Persekutuan Malaysia 68

Laluan Persekutuan 68 ialah sebatang laluan persekutuan yang menghubungkan Gombak di Selangor hingga ke Kampung Ketari di Bentong, Pahang . Di Selangor, laluan ini dinamakan sebagai Jalan Gombak manakala di Pahang dinamakan sebagai Jalan Kuala Lumpur . Jalan ini dikenali dengan nama-nama lain seperti:
 Jalan Bentong Lama
 Jalan Genting Sempah-Genting Highlands
 Jalan Lama Bentong-Gombak / Jalan Lama Gombak-Bentong
 Jalan Lama Bentong-KL / Jalan Lama KL-Bentong
 Jalan Pahang Lama 

Sebelum wujudnya Lebuhraya Karak E8/FT2, jalan ini asalnya merupakan sebahagian jajaran Jalan Kuala Lumpur-Kuantan FT2; namun, disebabkan selekohnya yang tajam, keadaan jalan yang sempit serta kekurangan ciri-ciri keselamatan, sebuah lebuh raya pengganti iaitu Lebuhraya Kuala Lumpur-Karak FT2 (kini Lebuhraya Kuala Lumpur-Karak E8/FT2) dibina, menyebabkan jalan ini diwartakan semula sebagai Jalan Persekutuan 68.

Latar belakang laluan
Jalan Gombak bermula di Persimpangan Setapak, di mana ia dihubungkan dengan Jalan Pahang FT2 dan Jalan Genting Klang. Namun, Jalan Gombak masih merupakan sebahagian jajaran FT2 sehingga ke simpang Kampung Bandar Dalam, di mana laluan FT2 dilencongkan ke Jalan Kampung Bandar Dalam FT2 sementara kod laluan Jalan Gombak bertukar kepada FT68.

Jajaran dari permulaannya di Persimpangan Setapak sehingga Persimpangan Batu 8 merupakan jalan raya kembar dengan had laju 60 km/j. Selepas Persimpangan Batu 8, jalan FT68 menjadi jalan raya tunggal tetapi mengekalkan had laju 60 km/j berikutan keadaan jalan yang lebih sempit. Selepas Kampung Sungai Rumput, Jalan Gombak FT68 menjadi semakin berkelok-kelok, menyebabkan had lajunya diturunkan kepada 50 km/j. Pada kedudukan tersebut, Jalan Gombak FT68 mula mendaki Banjaran Titiwangsa sehingga sempadan negeri Selangor-Pahang di mana ia dihubungkan dengan Jalan Genting Sempah-Genting Highlands dan bertindih dengannya sehingga ke Bulatan Genting Sempah yang menghubungkan jalan FT68 dengan Lebuhraya Kuala Lumpur-Karak E8/FT2.

Dari Genting Sempah, Jalan Gombak FT68 menuruni Banjaran Titiwangsa, melalui pekan Bukit Tinggi di sepanjang laluannya. 7 km sebelum jalan berakhir, jalan FT68 dihubungkan ke Lebuhraya Kuala Lumpur-Karak E8/FT2 buat kali terakhir melalui sebatang jalan cabang pendek sepanjang 400 m. Jalan Gombak FT68 berakhir di Persimpangan Ketari berhampiran Bentong, di mana ia dihubungkan dengan Jalan Persekutuan 8.

Sejarah

Jalan Gombak FT68 asalnya merupakan sebahagian jajaran Jalan Kuala Lumpur-Kuantan FT2. Ia dibina pada tahun 1915. Namun, jalan raya ini terkenal kerana selekohnya yang sangat tajam, gaungnya yang dalam, keadaan jalan yang sempit serta kekurangan ciri keselamatan, menjadikan jalan raya ini sangat berbahaya. Maka, pada tahun 1970an, sebuah laluan pengganti bagi jajaran Jalan Gombak yang sempit dan berselekoh tajam dari Kuala Lumpur ke Karak dibina. Jajaran pengganti ini dikenali sebagai Lebuhraya Kuala Lumpur-Karak FT2, yang menampitkan Terowong Genting Sempah sepanjang 914.4 m. Lebuh raya tol sepanjang 75.2 km tersebut dibina dengan kos RM136.4 juta dan dibuka kepada lalu lintas pada 7 Januari 1978. Hasilnya, Jalan Gombak lama diwartakan semula sebagai Jalan Persekutuan 68.

Lebuhraya Kuala Lumpur-Karak FT2 kemudian dinaik taraf menjadi lebuh raya capaian terkawal penuh pada tahun 1994 dan siap sepenuhnya 4 tahun kemudian. Namun, tidak seperti projek Lebuhraya Kuala Lumpur–Seremban E37/E2 yang mana jajaran lama Jalan Persekutuan 1 dari Kuala Lumpur sehingga Seremban dipulihkan semula sebagai sebahagian daripada peojek tersebut, tiada sebarang usaha pemulihan dilakukan terhadap Jalan Gombak FT68 semasa kerja-kerja naik taraf Lebuhraya Kuala Lumpur-Karak E8/FT2. Hasilnya, sangat sedikit pengguna jalan raya yang sanggup menggunakan jalan FT68 kerana keadaannya yang sangat berbahaya, walaupun ketika Lebuhraya Kuala Lumpur-Karak E8/FT2 mengalami kesesakan teruk semasa musim perayaan.

Prasarana dan Tarikan 
Antara prasarana dan tarikan yang terletak di sepanjang laluan ini ialah:

Rumah Pak Ali 
Rumah Pak Ali terletak di Batu 6. Tarikannya ialah binaan rumah kayu tanpa paku. Namun tarikan ini telah musnah dalam kebakaran.

Pusat Rekreasi Alang Sedayu 
Pusat Rekreasi Alang Sedayu terletak di Batu 12¾. Pusat rekreasi ini menjadi laluan pejalan kaki ke air terjun Sungai Pisang yang terletak di seberang Lebuhraya Karak .

Hospital Orang Asli Gombak 
Hospital Orang Asli Gombak terletak di Km 24 .

Malaysia In Miniature Land (Mimaland) 
Taman rekreasi Mimaland telah ditutup.

Rujukan 

 Laluan di Pahang
 Laluan di Selangor
 Laluan persekutuan